FI Euroopan unionin virallinen lehti CE 78/368

(2004/C 78 E/0388)

KIRJALLINEN KYSYMYS E-1418/03

esittäjä(t): Maria Carrilho (PSE) komissiolle

(23. huhtikuuta 2003)

Aihe: Euroopan ja Aasian välisten suhteiden strateginen toimintakehys

Euroopan unionin ja Aasian välisten suhteiden syventäminen on tunnetusti kummankin osapuolen etujen mukaista. 1990-luvun puolivälistä lähtien Euroopan ja Aasian välisiä suhteita on lujitettu erilaisten rakenteiden ja foorumeiden avulla, joista mainittakoon varsinkin ASEAN-EY/EU (aloitettu 1970-luvulla), ASEM, Euroopan unionin osallistuminen ASEANin alueelliseen foorumiin, EU:n ja Kiinan, EU:n ja Intian, EU:n ja Japanin sekä uusimpana EU:n ja Korean huippukokoukset. Antaakseen Euroopan toimille johdonmukaisuutta komissio julkaisi 1994 tiedonannon ”Towards a New Asia Strategy”. Tätä toimintakehystä tarkistettiin 2001 jo ennen syyskuun 11. päivän tapahtumia, ja siitä laadittiin komission tiedonanto ”Eurooppa ja Aasia: strateginen toimintakehys kumppanuuksien kehittämistä varten” (1). Euroopan parlamentti puolestaan hyväksyi 5. syyskuuta 2002 päätöslauselman, jossa annetaan tuki komission tiedonannolle, jonka suuret suuntaviivat katsottiin oikeiksi.

Kun otetaan huomioon sellaiset merkittävät tapaukset, kuten terrori-iskut 11. syyskuuta 2001 sekä Irakin sota ja sen seuraukset, eikö komission mielestä olisi syytä aikaistaa vuodelle 2004 suunniteltua toimintakehyksen tarkistamista ja toteuttaa se jo vuoden 2003 toisella puoliskolla?

Chris Pattenin komission puolesta antama vastaus

(4. kesäkuuta 2003)

Komissio on arvoisan parlamentin jäsenen kanssa samaa mieltä unionin ja Aasian suhteiden syventämisen tärkeydestä. Siksi komissio on edistänyt näiden suhteiden parantamista käyttäen hyväksi arvoisan parlamentin jäsenen mainitsemia erilaisia vaihtoja ja foorumeita.

Komissio samoin myöntää, että vuoden 2001 syyskuun 11. päivän tapahtumat ovat aiheuttaneet muutoksia. Isku tapahtui vain muutama päivä sen jälkeen, kun tiedonanto ”Eurooppa ja Aasia: strateginen toimintakehys kumppanuuksien edistämistä varten” oli julkaistu.

Kuusi yleistä periaatetta, jotka esitettiin tässä Aasian-strategiaa koskevassa tiedonannossa ja jotka hyväksyttiin neuvoston 27. joulukuuta 2001 tekemässä päätöksessä (2), pysyvät kuitenkin edelleen voimassa, ja ne ovat myös kattaneet unionin myöhemmin painopisteeksi asettaman Afganistanin tilanteen. Lisäksi parlamentin 5. syyskuuta 2002 antamassa päätöslauselmassa suhtauduttiin myönteisesti komission Aasian-strategiaan ja siihen sisältyvään unionin ja Aasian suhteiden johdonmukaiseen painottamisen. Tämä on myös näkynyt komission nykyisissä toimissa, joihin se on ryhtynyt yhteistyössä alueella toimivien edustustojensa kanssa strategia-asiakirjassa ehdotettujen toimenpiteiden tulosten seuraamiseksi. Ensimmäisten seurantatietojen mukaan tulokset näyttäisivät olevan myönteisiä.

Tämän Aasian-strategian vuoden 2001 seurannan lisäksi komissio valmistelee parhaillaan tiedonantoa Kaakkois-Aasiaa koskevasta strategiasta, jossa otetaan varmasti huomioon viimeaikaiset tapahtumat. Seurantatietojen ja Kaakkois-Aasiaa koskevan strategian parissa tehdystä työstä saatujen kokemusten hedelmällinen vaihto vaikuttaa siten merkittävästi kokonaisvaltaisen Aasian-strategian tarkasteluun ja mahdollistaa sen, että komissio voi pysyä aikataulussaan valmistellessaan perusteellisesti strategian ajantasaistamista vuonna 2004.

(1) KOM(2001) 469 lopullinen.

(2) EYVL L 344, 28.12.2001.